རྒྱུད་རྒྱལ་བདུད་རྩི་སྙིང་པོ་ལས་རྒྱུད་ཕྱི་མའི་སྨན་ངོ་གསལ་བྱེད་བདུད་རྩི་སྒྲོན་མེ་ལས།ག་བུར་ཞེས་སམ་ཀཏྦཱུ་རཾ་ཞེས་པ་གཞུང་འདིར་མང་ག་བུར་དང་སྟག་ཟིལ་ག་བུར།ཤེལ་ག་བུར་ཞེས་རིགས་གསུམ་དུ་གསུངས།གཞུང་གཞན་ནས་ཀཉྪ་ག་བུར་ཞེས་ཀྱང་བཤད་ལ་བྱུང་ཁུངས་ཅུང་སྨོས་ན།བདུད་རྩི་བྱུང་ཁུངས་ལས།སྦྲུལ་གྱི་སྙིང་པོ་ས་མཆོག་དང་གོཪྴི་ཪྵ་གསུམ་པོ་ལས།ག་བུར་རིགས་གསུམ་འབྱུང་བ་ཡིན།ཞེས་གསུངས་པས་ག་བུར་འབྱུང་སའི་ཤིང་ནི་ཧ་རི་ཙན་དན་ཞེས་བྱ་ལ་ཙན་དན་དེ་ལ་གོང་དུ་སྨོས་པའི་རིགས་གསུམ་ཡོད་པ་ནི་བོད་ཀྱི་ཤུག་པའི་རྣམ་དབྱེ་དང་མཚུངས།འདི་དྲང་སྲོང་ཆེན་པོས་བཞེད་ཀྱིས་འབྱུང་ཁུངས་སྦྲུལ་གྱི་སྙིང་པོ་གཅིག་པུ་ཡིན་ཡང་འཐུ་དུས་ཀྱི་ནམ་ཟླ་བསིལ་དྲོད་སྙོམས་གསུམ་ལས།ག་བུར་རིགས་གསུམ་འབྱུང་ཞེས་གསུངས་སོ།།